text: Fem får klip i kørekortet ved skoler
  23 oktober 2017 kl. 13.49
  Fartkontrol ved to skoler på første dag efter efterårsferien kostede i alt 73 fartbøder og fem klip i kørekortet.
  Trods gentagne kampagner mod høj fart ved skoler, gik 73 bilister i politiets fartfælder ved Rinkenæs Skole og Kongehøjskolen i Aabenraa i dag.
  Ved Rinkenæs Skole blev bilister målt med op til 71 km/t, mens topfarten ved Kongehøjskolen nåede op på 70 km/t.
  73 fartsyndere er, ifølge vicepolitiinspektør Knud Reinholdt, Syd- og Sønderjyllands Politis færdselsafdeling, et højt tal.
  Knud Reinholdt, vicepolitiinspektør, Syd- og Sønderjyllands Politi : "Det er de færreste, der overlever, at blive ramt med 70 km/t."
  - Det er ikke ukendt, at vi jævnligt laver fartkontrol ved skoler, og når man nu véd, hvor stor skade, der sker, hvis man rammer en person med 70 km/t, kan det undre, at folk kører så hurtigt netop ved skoler. Det er de færreste, der overlever, at blive ramt med den fart, siger Knud Reinholdt til TV SYD.
  Indsatsen på første dag efter efterårsferien er ikke led i en målrettet skolekampagne men blot en almindelig rutine-kontrol.
  - Når vi kører kampagner, er folk opmærksomme i en periode, men så ser vi desværre, at hastigheden går op igen, siger Knud Reinholdt.
  Han understreger, at man altid skal køre efter forholdene.
  - Og det gælder naturligvis ikke mindst ved skoler, siger Knud Reinholdt.
  